Euroopan yhteisöjen ensimmäisen oikeusasteen tuomioistuimen työjärjestyksen muutokset



Virallinen lehti nro L 322 , 19/12/2000 s. 0004 - 0006



Euroopan yhteisöjen ensimmäisen oikeusasteen tuomioistuimen työjärjestyksen muutokset EUROOPAN YHTEISÖJEN ENSIMMÄISEN OIKEUSASTEEN TUOMIOISTUIN, joka ottaa huomioon Euroopan yhteisön perustamissopimuksen ja erityisesti sen 225 artiklan 4 kohdan, ottaa huomioon Euroopan hiili- ja teräsyhteisön perustamissopimuksen ja erityisesti sen 32 d artiklan 4 kohdan, ottaa huomioon Euroopan atomienergiayhteisön perustamissopimuksen ja erityisesti sen 140 a artiklan 4 kohdan, ottaa huomioon yhteisöjen tuomioistuimen suostumuksen, ottaa huomioon neuvoston 16 päivänä marraskuuta 2000 antaman yksimielisen hyväksynnän, sekä katsoo seuraavaa: 1) Euroopan unionista tehtyä sopimusta, Euroopan yhteisöjen perustamissopimuksia ja eräitä niihin liittyviä asiakirjoja muuttavan Amsterdamin sopimuksen voimaantulon vuoksi viittauksissa Euroopan yhteisön perustamissopimukseen olisi otettava huomioon perustamissopimuksen artiklojen uudelleennumerointi Amsterdamin sopimuksen 12 artiklan mukaan. 2) Työjärjestyksen 5 artiklan sanamuotoa olisi muutettava, koska yhteisöjen ensimmäisen oikeusasteen tuomioistuimen tuomareiden lukumäärä on kasvanut Itävallan tasavallan, Suomen tasavallan ja Ruotsin kuningaskunnan Euroopan unioniin liittymisen vuoksi. 3) Yhteisöjen ensimmäisen oikeusasteen tuomioistuimessa käytävien oikeudenkäyntien nopeuttamiseksi on yhteisöjen ensimmäisen oikeusasteen tuomioistuimelle syytä antaa mahdollisuus ratkaista tietyt asiat nopeutetussa menettelyssä ja päättää, että kantajan vastausta ja vastaajan vastausta ei anneta. Lisäksi olisi muutettava väliintulolle varattua määräaikaa ja väliintulossa noudatettavia menettelytapoja. 4) On syytä antaa määräykset telekopioitse tapahtuvasta asiakirjojen lähettämisestä. Nykyiset tiedonsiirtotekniikat olisi otettava huomioon niissä määräyksissä, jotka koskevat määräaikojen pidentämistä pitkien etäisyyksien vuoksi. 5) Eräiden lähinnä yleisön oikeutta tutustua hallinnollisiin asiakirjoihin koskeviin uusiin asioihin mahdollisesti liittyvien ongelmien varalta olisi annettava yhteisöjen ensimmäisen oikeusasteen tuomioistuimelle oikeus päättää, että asianosaisille ei anneta tiedoksi asiakirjoja, jotka on tarpeen määrätä oikeudelle esitettäviksi. 6) Käytännön ohjeiden antaminen asianosaisille käsittelyn kirjallista ja suullista vaihetta varten on omiaan parantamaan oikeudenkäynnin kulkua, ON TEHNYT TYÖJÄRJESTYKSEENSÄ SEURAAVAT MUUTOKSET: 1 artikla Muutetaan 2 päivänä toukokuuta 1991 annettua Euroopan yhteisöjen ensimmäisen oikeusasteen tuomioistuimen työjärjestystä(1), sellaisena kuin se on muutettuna 15 päivänä syyskuuta 1994(2), 17 päivänä helmikuuta 1995(3), 12 päivänä maaliskuuta 1997(4) ja 17 päivänä toukokuuta 1999(5), seuraavasti: 1) Muutetaan yhteisöjen ensimmäisen oikeusasteen tuomioistuimen työjärjestyksen artikloissa olevat viittaukset Euroopan yhteisön perustamissopimukseen seuraavasti: a) 7 artiklassa ilmaisusta "168 a" ilmaisuksi "225"; b) 24 artiklan 7 kohdassa ilmaisusta "184" ilmaisuksi "241"; c) 44 artiklan 5 a kohdassa ilmaisusta "181" ilmaisuksi "238"; d) 69 artiklan 4 kohdassa ja 110 artiklassa ilmaisusta "187 ja 192" ilmaisuksi "244 ja 256"; e) 98 artiklassa ilmaisusta "173 ja 175" ilmaisuksi "230 ja 232"; f) 104 artiklan 1 kohdassa ilmaisusta "185" ilmaisuksi "242" ja ilmaisusta "186" ilmaisuksi "243". 2) Korvataan 5 artiklan kolmannessa kohdassa oleva ilmaisu "Vähintään seitsemän tuomarin" ilmaisulla "Yhteisöjen ensimmäisen oikeusasteen tuomioistuimen tuomareiden enemmistön". 3) Lisätään 43 artiklaan kohta seuraavasti: "6. Prosessuaalisten määräaikojen noudattamisen kannalta pidetään ratkaisevana sitä päivää, jona jäljennös oikeudenkäyntiasiakirjan allekirjoitetusta alkuperäiskappaleesta, mukaan lukien 4 kohdassa tarkoitettu asiakirjaluettelo, saapuu kirjaamoon telekopiolaitteen tai muun yhteisöjen ensimmäisen oikeusasteen tuomioistuimen käytettävissä olevan teknisen tiedonsiirtovälineen välityksellä, jos asiakirjan allekirjoitettu alkuperäiskappale liitteineen ja 1 kohdan toisessa alakohdassa tarkoitettuine jäljennöksineen jätetään kirjaamoon viimeistään kymmenen päivän kuluessa tästä, sanotun kuitenkaan rajoittamatta 1-5 kohdan soveltamista." 4) Lisätään 44 artiklan 2 kohtaan toiseksi alakohdaksi alakohta seuraavasti:"Ensimmäisessä alakohdassa tarkoitetun prosessiosoitteen ilmoittamisen lisäksi tai sen sijasta kanteessa voidaan mainita, että asianajaja tai asiamies suostuu siihen, että tiedoksiannot toimitetaan hänelle telekopiolaitteen tai muun teknisen tiedonsiirtovälineen välityksellä." , jolloin nykyinen toinen alakohta muuttuu kolmanneksi alakohdaksi. Korvataan kolmannessa alakohdassa ilmaisu "näitä edellytyksiä" ilmaisulla "ensimmäisessä ja toisessa alakohdassa asetettuja edellytyksiä", ja ilmaisun "100 artiklan" jälkeen lisätään ilmaisu "1 kohdan". 5) Lisätään 47 artiklan 1 kohdan loppuun ilmaisu", jollei yhteisöjen ensimmäisen oikeusasteen tuomioistuin päätä julkisasiamiestä kuultuaan, ettei toinen kirjelmien vaihto ole tarpeen, koska asiakirja-aineisto on riittävän täydellinen, jotta asianosaiset voivat sen perusteella kehitellä perusteitaan ja väitteitään suullisessa käsittelyssä. Yhteisöjen ensimmäisen oikeusasteen tuomioistuin voi kuitenkin antaa asianosaisille luvan täydentää asiakirja-aineistoa, jos kantaja esittää tätä koskevan perustellun pyynnön kahden viikon kuluessa tällaisen päätöksen tiedoksiantamisesta.". 6) Korvataan 52 artikla seuraavasti: " 52 artikla 1. Presidentti määrää päivän, jolloin esittelevän tuomarin on annettava yhteisöjen ensimmäisen oikeusasteen tuomioistuimelle alustava kertomus, tapauksen mukaan, a) kun vastaajan vastaus on jätetty; b) kun 47 artiklan 2 kohdan mukaisesti asetettu määräaika on päättynyt eikä kantajan vastausta tai vastaajan vastausta ole jätetty; c) kun asianosainen on ilmoittanut luopuvansa oikeudestaan kantajan vastauksen tai vastaajan vastauksen antamiseen; d) kun yhteisöjen ensimmäisen oikeusasteen tuomioistuin on päättänyt 47 artiklan 1 kohdan nojalla, että kannetta ja vastinetta ei ole täydennettävä kantajan vastauksella ja vastaajan vastauksella; e) kun yhteisöjen ensimmäisen oikeusasteen tuomioistuin on päättänyt 76 a artiklan 1 kohdan nojalla ratkaista asian nopeutetussa menettelyssä; sanotun kuitenkaan rajoittamatta 49 artiklan soveltamista. 2. Alustava kertomus sisältää ehdotuksen mahdollisesti tarvittavista prosessinjohtotoimista tai asian selvittämistoimista sekä asian mahdollisesta siirtämisestä yhteisöjen ensimmäisen oikeusasteen tuomioistuimen täysistunnon tai sellaisen jaoston käsiteltäväksi, jossa on eri lukumäärä tuomareita. Yhteisöjen ensimmäisen oikeusasteen tuomioistuin päättää julkisasiamiestä kuultuaan, mihin toimenpiteisiin esittelevän tuomarin ehdotusten johdosta ryhdytään.". 7) Lisätään 67 artiklaan kohta seuraavasti: "3. Jollei 116 artiklan 2 ja 6 kohdan määräyksistä muuta johdu, yhteisöjen ensimmäisen oikeusasteen tuomioistuin ottaa huomioon vain ne asiakirjat, joihin asianosaisten asianajajat ja asiamiehet ovat voineet tutustua ja joista he ovat saaneet antaa lausumansa. Jos yhteisöjen ensimmäisen oikeusasteen tuomioistuinta pyydetään tutkimaan yhden tai useamman asianosaisen kannalta sellaisen asiakirjan luottamuksellisuus, joka voi olla tarpeen riidan ratkaisemisessa, tätä asiakirjaa ei tässä vaiheessa anneta tiedoksi asianosaisille. Jos jokin yhteisön toimielin on evännyt oikeuden tutustua tiettyyn asiakirjaan ja kyseinen asiakirja esitetään yhteisöjen ensimmäisen oikeusasteen tuomioistuimelle epäämisen laillisuutta koskevan kanteen yhteydessä, asiakirjaa ei anneta tiedoksi muille asianosaisille.". 8) Lisätään 76 artiklan jälkeen luku seuraavasti: "3 a LUKU NOPEUTETTU MENETTELY 76 a artikla 1. Yhteisöjen ensimmäisen oikeusasteen tuomioistuin voi asian erityisen kiireellisyyden ja olosuhteiden vuoksi kantajan tai vastaajan hakemuksesta muita asianosaisia ja julkisasiamiestä kuultuaan päättää ratkaista asian nopeutetussa menettelyssä. Hakemus asian ratkaisemiseksi nopeutetussa menettelyssä on tehtävä erillisellä asiakirjalla kanteen tai vastineen jättämisen yhteydessä. Niiden asioiden käsittelylle, jotka yhteisöjen ensimmäisen oikeusasteen tuomioistuin on päättänyt ratkaista nopeutetussa menettelyssä, annetaan 55 artiklasta poiketen etusija. 2. Nopeutetussa menettelyssä saa jättää 47 artiklan 1 kohdassa ja 116 artiklan 4 ja 5 kohdassa tarkoitettuja kirjelmiä ainoastaan, jos yhteisöjen ensimmäisen oikeusasteen tuomioistuin antaa siihen 64 artiklan nojalla prosessinjohtotoimena luvan. 3. Asianosaiset saavat suullisen käsittelyn kuluessa täydentää esitystään ja esittää hankittavaksi näyttöä, sanotun kuitenkaan rajoittamatta 48 artiklan soveltamista. Heidän on kuitenkin ilmoitettava syy, miksi näyttöön ei ole vedottu aikaisemmin.". 9) Muutetaan 100 artiklan teksti kyseisen artiklan 1 kohdaksi. Lisätään kohta seuraavasti: "2. Jos vastaanottaja on 44 artiklan 2 kohdan toisen alakohdan mukaisesti antanut suostumuksensa siihen, että tiedoksiannot toimitetaan hänelle telekopiolaitteen tai muun teknisen tiedonsiirtovälineen välityksellä, oikeudenkäyntiasiakirjat, yhteisöjen ensimmäisen oikeusasteen tuomioistuimen tuomioita ja määräyksiä lukuun ottamatta, voidaan antaa hänelle tiedoksi lähettämällä asiakirjasta hänelle jäljennös tällaista välinettä käyttäen. Jos tiedoksi antaminen ei teknisistä syistä tai asiakirjan luonteen tai pituuden vuoksi voi tapahtua tällä tavoin, asiakirja annetaan tiedoksi toimittamalla se vastaanottajan osoitteeseen 1 kohdassa määrätyn mukaisesti siinä tapauksessa, että hän ei ole ilmoittanut prosessiosoitetta. Vastaanottajalle ilmoitetaan tästä telekopiolaitteen tai muun teknisen tiedonsiirtovälineen välityksellä. Kirjatun kirjeen katsotaan tällöin saapuneen vastaanottajalle kymmenentenä päivänä siitä, kun se on jätetty postin haltuun yhteisöjen ensimmäisen oikeusasteen tuomioistuimen kotipaikassa, ellei saantitodistuksella osoiteta, että se on vastaanotettu muuna ajankohtana, tai ellei vastaanottaja kolmen viikon kuluessa telekopiolaitteen tai muun teknisen tiedonsiirtovälineen välityksellä saamastaan ilmoituksesta ilmoita kirjaajalle, että tiedoksianto ei ole saapunut hänelle.". 10) Korvataan 102 artiklan 2 kohta seuraavasti: "2. Prosessuaalisia määräaikoja pidennetään pitkien etäisyyksien vuoksi kymmenellä päivällä.". 11) Korvataan 115 artiklan 1 kohta seuraavasti: "1. Väliintulohakemus on tehtävä joko kuuden viikon kuluessa 24 artiklan 6 kohdassa tarkoitetusta tiedonannon julkaisemisesta tai ennen kuin 53 artiklassa tarkoitettu päätös suullisen käsittelyn aloittamisesta tehdään, jollei 116 artiklan 6 kohdasta muuta johdu.". 12) Muutetaan 116 artikla seuraavasti: a) Korvataan 2 kohdassa ilmaisu "jos presidentti hyväksyy väliintulon" ilmaisulla "jos 115 artiklan 1 kohdassa määrätyssä kuuden viikon määräajassa tehty väliintulohakemus hyväksytään" b) Lisätään 4 kohdan ensimmäiseen alakohtaan ennen ilmaisua "Presidentti" ilmaisu "Edellä 2 kohdassa tarkoitetuissa tapauksissa". c) Lisätään kohta seuraavasti: "6. Jos väliintulohakemus tehdään 115 artiklan 1 kohdassa tarkoitetun kuuden viikon määräajan päätyttyä, väliintulija saa hänelle toimitetun suullista käsittelyä varten laaditun kertomuksen perusteella esittää huomautuksensa suullisessa käsittelyssä.". 13) Lisätään 136 artiklan jälkeen artikla seuraavasti: " 136 a artikla Yhteisöjen ensimmäisen oikeusasteen tuomioistuin voi antaa käytännön ohjeita muun muassa yhteisöjen ensimmäisen oikeusasteen tuomioistuimessa pidettävien istuntojen valmistelusta ja kulusta sekä kirjelmien tai kirjallisten huomautusten esittämisestä.". 2 artikla Nämä työjärjestyksen muutokset, jotka ovat todistusvoimaisia 35 artiklan 1 kohdassa mainituilla kielillä, julkaistaan Euroopan yhteisöjen virallisessa lehdessä. Muutokset tulevat voimaan niiden julkaisemista seuraavan toisen kuukauden ensimmäisenä päivänä. Tehty Luxemburgissa 6 päivänä joulukuuta 2000. Kirjaaja H. Jung Presidentti B. Vesterdorf (1) EYVL L 136, 30.5.1991, s. 1. (2) EYVL L 249, 24.9.1994, s. 17. (3) EYVL L 44, 28.2.1995, s. 64. (4) EYVL L 103, 19.4.1997, s. 6; oikaisu (EYVL L 351, 23.12.1997, s. 72). (5) EYVL L 135, 29.5.1999, s. 92.